Vlak 4, alkoholverbod aangekondigPres. Cyril Ramaphosa (Foto: PresidencyZA/Twitter) Pres. Cyril Ramaphosa het Sondagaand aangekondig dat Suid-Afrika vanaf Maandag na ’n aangepaste vlak 4 van afsondering skuif weens ’n skerp toename in Covid-19-gevalle en die teenwoordigheid van die hoogs aansteeklike Delta-variant. Dié vlak sal vir die volgende 14 dae geld en behels heelwat strenger afsonderingsregulasies, waaronder nóg ’n verbod op die verkoop van alkohol en ’n verbod op alle byeenkomste. Die land se skole moet ook vroeër vir die wintervakansie sluit terwyl reise na en van Gauteng beperk word. Die volgende maatreëls geld tot Sondag 11 Julie: “Die maatreëls is ontwerp om soveel moontlik ekonomiese aktiwiteit sover moontlik voort te sit, terwyl die verspreiding van die virus beperk word,” het die president verduidelik. Die sogenaamde Delta-variant, wat aanvanklik in Indië opgemerk is, is nou in vyf van die land se nege provinsies, waaronder die Oos-Kaap, die Vrystaat, Gauteng, KwaZulu-Natal en die Wes-Kaap. Maroela Media het vroeër berig Gauteng dryf tans die Covid-19-pandemie in Suid-Afrika met ’n skerp toename in Covid-19-gevalle in elke streek van dié provinsie. Ramaphosa het gesê 830 bykomende hospitaalbeddens is in Gauteng beskikbaar gestel deur alle elektiewe chirurgie uit te stel terwyl nog 400 beddens bekom word. Die Solidarity Fund het intussen R16 miljoen beskikbaar gestel om die werwing en plasing van bykomende verpleegsters in Gautengse hospitale beskikbaar te stel.